10 Re ka ithuta eng mo go se se diragaletseng Jehoshafate? Mokeresete a ka nna a simolola go kgatlhegela mongwe yo o sa direleng Jehofa, gongwe a akanya gore ga go na ope yo o mo tshwanelang mo phuthegong. Kgotsa ba losika ba e seng Basupi ba ka tswa ba mo tlhotlheletsa gore a tsene mo lenyalong, ba mo raya ba re dingwaga di ile. Mo godimo ga moo, Bakeresete bangwe ba ka tswa ba ikutlwa jaaka kgaitsadi mongwe yo o neng a re: “Ke ga tlholego fela gore re batle go ratiwa le go nna le ditsala.” Mokeresete o tshwanetse go dira eng mo maemong ao? Go tlhatlhanya ka sekao sa ga Jehoshafate go ka mo thusa. Gantsi o ne a kopa Jehofa gore a mo kaele. (2 Ditir. 18:4-6) Mme go ile ga direga eng fa Jehoshafate a ikgolaganya le Ahabe yo o neng a sa rate Jehofa? Jehoshafate o ne a tshwanetse go nna a gopotse gore matlho a ga Jehofa a nna a lebile ba ba mo direlang ka pelo e e feletseng. Le gompieno matlho a Modimo a “ya kwa le kwa mo lefatsheng lotlhe” e bile o iketleeleditse go bontsha “nonofo ya gagwe” gore a thuse batho ba gagwe. (2 Ditir. 16:9) O tlhaloganya maemo a rona e bile o a re rata. Fa e le gore o batla molekane wa lenyalo, a o dumela gore Jehofa o itse seo e bile o batla go go thusa? Tlhomamisega gore letsatsi lengwe o tla dira jalo!